送蘇賢良之任豫章
作者：胡宿
朝代：宋

paragraphs: 三道膠西策，詳延俯瑞蓂。
帝臨宣室坐，人拱太微庭。
捷思誰加點，危言自據經。
文成洛紙貴，詔下武泥馨。
起草分宮筆，監州駕屏星。
心存雲氣闕，夢繞斧文屏。
南國標江紀，西山占地靈。
檻泉通水府，窗戶接巖扃。
凉月依滕閣，孤風泊孺亭。
案書休犯慮，齋酒且忘形。
界道宮牆紫，規蒲禁地青。
歸來開院直，鼇頂架滄溟。